Skoolseun herskep fliektoneel om aktrise na afskeid te nooi(Foto: skermskoot uit die video.) Die 17-jarige Jacob Staudenmaier van Phoenix in die VSA het sosiale media behoorlik aan die gons nadat hy aan ŉ blink plan gedink het om die aktrise Emma Stone te vra om hom na sy matriekafskeid te vergesel. Stone het vanjaar ŉ Oscar gewen vir haar hoofrol in die fliek La La Land. “Dit het begin met ŉ mal idee,” sê hy. “Maar ek het besluit as ek regtig dit gaan doen, moet ek groot gaan.” Staudenmaier en sy vriende het een Sondagmiddag bymekaar gekom en ŉ video, soortgelyk aan La La Land se openingstoneel, in die skool se parkeergebied geskiet. Staudenmaier het die video op 4 April op sy Twitter-rekening gedeel met die woorde: “Ek vra vir Emma Stone om saam met my matriekafskeid toe te gaan en het besluit om die openingstoneel van La La Land te herskep.” Intussen het Staudenmaier gesê hy het nog niks van Stone gehoor nie. “Ek reken nietemin dat die boodskap êrens by haar sal uitkom.” Die matriekafskeid is op 29 April in Phoenix. Die video versprei intussen soos ŉ veldbrand op sosiale media. IM ASKING EMMA STONE TO PROM, and decided to recreate the opening scene from la la land @RyanGosling @LaLaLand @johnjayandrich #prom pic.twitter.com/l28R2rv3I7 — Jacob Staudenmaier (@upsettrout) April 4, 2017